KOMISIJOS SPRENDIMAS
2005 m. vasario 2 d.
nustatantis laikotarpį, kuriam pasibaigus vakcinavimas prieš pasiutligę laikomas galiojančiu
(pranešta dokumentu Nr. K(2005) 190)
(Tekstas svarbus EEE)
(2005/91/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. gegužės 26 d. Europos Parlamento ir Tarybos reglamentą (EB) Nr. 998/2003 dėl gyvūnų sveikatos reikalavimų, taikomų ne komerciniam naminių gyvūnėlių judėjimui, ir iš dalies keičianti Tarybos direktyvą 92/65/EEB (1), ypač į jo 20 straipsnį,
kadangi:
(1)
Reglamentas (EB) Nr. 998/2003 nustato gyvūnų sveikatos reikalavimus, taikomus ne komerciniam šunų, kačių ir šeškų judėjimui ir tokio judėjimo patikrinimų taisykles.
(2)
Reglamentas numato, kad naminis gyvūnas privalo būti vežamas su pasu, patvirtinančiu, kad gyvūnas buvo vakcinuotas prieš pasiutligę arba, jei reikia, buvo pakartotinai vakcinuotas (atlikus „stiprinamąjį“ vakcinavimą), atsižvelgiant į gamintojo laboratorijos rekomendacijas.
(3)
Vakcinos gamintojo rekomendacijose yra nurodyta tiksli imuniteto laikotarpio pabaiga ir diena, iki kurios reikia atlikti pakartotinį („stiprinamąjį“) vakcinavimą.
(4)
Reglamentas (EB) Nr. 998/2003 nenustato laikotarpio, būtino imunitetui prieš pasiutligę įgyti. Kad Bendrijos teisės aktai būtų aiškesni, reikėtų numatyti laikotarpį, kuriam pasibaigus prieš pasiutligę atliekamas vakcinavimas arba pakartotinis („stiprinamasis“) vakcinavimas būtų laikomi galiojančiais.
(5)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Nepažeidžiant Reglamento (EB) Nr. 998/2003 6 ir 8 straipsnyje nustatytų reikalavimų ir kaip numatyta to Reglamento 5 straipsnio 1 dalies b punkte, vakcinavimas prieš pasiutligę laikomas galiojančiu 21 dieną nuo tos dienos, kai pagal gamintojo reikalavimą užpildomas vakcinavimo protokolas, kuriuo patvirtinamas pirminis vakcinavimas toje šalyje, kurioje jis yra atliekamas.
Tačiau vakcinavimas prieš pasiutligę laikomas galiojančiu nuo pakartotinio („stiprinamojo“) vakcinavimo dienos, kai vakcina yra duodama per gamintojo, esančio šalyje, kurioje anksčiau buvo atliktas vakcinavimas, nurodytą galiojimo laikotarpį. Vakcinavimas laikomas pirminiu vakcinavimu, jei nepateikiamas veterinarinis pažymėjimas, įrodantis pirmiau atliktą vakcinavimą.
2 straipsnis
Šis sprendimas taikomas nuo 2005 m. vasario 7 d.
3 straipsnis
Šis sprendimas skirtas valstybėms narėms.
Priimta Briuselyje, 2005 m. vasario 2 d.